
(Redni zakonodajni postopek: prva obravnava)


Sprememba		1
Predlog uredbe
Uvodna izjava 1 a (novo)
	

	Besedilo, ki ga predlaga Komisija
	Sprememba

	
	(1a)	Predsednik Združenih držav Donald J. Trump je v izvršnem odloku št. 14257 z dne 2. aprila 2025 z naslovom „Regulating Imports With a Reciprocal Tariff To Rectify Trade Practices That Contribute to Large and Persistent Annual United States Goods Trade Deficits“ (Urejanje uvoza z vzajemno tarifo za odpravo trgovinskih praks, ki prispevajo k velikim in trajnim letnim primanjkljajem Združenih držav v trgovini z blagom) razglasil izredne razmere na nacionalni ravni zaradi pogojev, ki so posledica velikih in vztrajnih letnih primanjkljajev v trgovini z blagom Združenih držav, ter razglasil, da si Združene države prizadevajo za ponovno uravnoteženje svetovnih trgovinskih tokov z uvedbo dodatne dajatve ad valorem na celoten uvoz iz vseh trgovinskih partnerjev, z možnostjo izjem. Navedeni tarifni ukrepi Združenih držav so vključevali osnovno 10-odstotno tarifo za ves uvoz, dodatne tarife za posamezne države pa so bile izračunane na podlagi dvostranskih trgovinskih bilanc. Za Unijo je to pomenilo 20-odstotno tarifo za večino izdelkov z učinkom od 9. aprila 2025, poleg prej uvedenih 25-odstotnih tarif za jeklo in aluminij, uvedenih 12. marca 2025. Predsednik Trump je 9. aprila 2025 napovedal 90-dnevni odlog polnega izvajanja teh tarif, s čimer se je tarifna stopnja Unije znižala z 20 % na izhodiščnih 10 %. 25-odstotne tarife za jeklo, aluminij in avtomobile so ostale v veljavi in so se nato zvišale s 25 % na 50 % z učinkom od 4. junija 2025. Poleg tega je predsednik Trump 12. julija 2025 napovedal nove 30-odstotne tarife za blago iz Unije z učinkom od 1. avgusta 2025. Ta razvoj dogodkov je poudaril pomen vzpostavitve stabilnega okvira, ki je na koncu privedel do skupne izjave o okvirnem sporazumu med Evropsko unijo in Združenimi državami o vzajemni, pravični in uravnoteženi trgovini z dne 21. avgusta 2025.



Sprememba		2
Predlog uredbe
Uvodna izjava 1 b (novo)
	

	Besedilo, ki ga predlaga Komisija
	Sprememba

	
	(1b)	Zaradi sprejetih in predvidenih tarifnih ukrepov Združenih držav je bilo na podlagi ekonomskih analiz ocenjeno, da bi se lahko bruto domači proizvod (BDP) v Uniji zmanjšal za od 0,2 % do 0,8 %. Vpliv na finančne trge je bil očiten zaradi povečane nestanovitnosti, s posebnimi tveganji za sektorje Unije, ki so močno odvisni od izvoza v ZDA, kot so avtomobilski in farmacevtski ter sektor strojev.



Sprememba		3
Predlog uredbe
Uvodna izjava 1 c (novo)
	

	Besedilo, ki ga predlaga Komisija
	Sprememba

	
	(1c)	Poleg tega se Unija sooča z resno in vse večjo grožnjo, kot je poudarjeno v Skupni beli knjigi o prihodnosti evropske obrambe – pripravljenost 2030, povezano z vrnitvijo obsežnega konflikta v Evropo. V odziv na ta vse večji izziv mora Unija nujno sprejeti odločne ukrepe za zagotovitev svojih obrambnih zmogljivosti, tudi z utrditvijo poglobljenega in celovitega čezatlantskega partnerstva na področju varnosti, odpornosti in industrijskega sodelovanja, hkrati pa okrepiti svojo tehnološko in industrijsko bazo, tudi v sektorjih, pomembnih za varnostno in obrambno industrijo Unije. Take okrepljene zmogljivosti zahtevajo stabilnost in predvidljivost v sodelovanju s ključnimi partnerji, zlasti Združenimi državami Amerike. Unija lahko le z zanesljivim in prilagodljivim partnerstvom zagotovi svojo skupno pripravljenost in se učinkovito odzove na sedanje geopolitične izzive ob polnem spoštovanju svojih bistvenih varnostnih interesov. Poleg tega bi znižanje tarif na uvoz industrijskih in tehnološko naprednih izdelkov iz Unije v Združene države znatno okrepilo čezatlantsko industrijsko bazo in okrepilo sodelovanje pri razvoju inovativnih in interoperabilnih zmogljivosti. Tak korak bi pomagal zagotoviti bolj uravnotežene in vzajemno koristne trgovinske odnose v tem strateškem sektorju, hkrati pa bi prispeval k splošni gospodarski konkurenčnosti in varnostni odpornosti Unije. Znižanje teh tarif bi zagotovilo tudi stabilnost in predvidljivost, ki sta potrebni za skupno čezatlantsko ukrepanje pri zaščiti naših skupnih strateških interesov v sedanjih geopolitičnih razmerah, in bi pomenilo dragocen korak k tesnejšemu sodelovanju pri prihodnjem razvoju celovitega čezatlantskega sporazuma.



Sprememba		4
Predlog uredbe
Uvodna izjava 1 d (novo)
	

	Besedilo, ki ga predlaga Komisija
	Sprememba

	
	(1d)	Unija ponovno poudarja svojo neomajno zavezanost preglednemu, pravičnemu in na pravilih temelječemu večstranskemu trgovinskemu sistemu, ki temelji na načelih Svetovne trgovinske organizacije (STO). Unija si v skladu s Pogodbama še naprej prizadeva za spodbujanje svojih vrednot in interesov na svetovnem prizorišču, zlasti s spodbujanjem odprte in pravične trgovine ter krepitvijo mednarodnega prava. STO ostaja temelj svetovnega trgovinskega reda in glavni forum za razvoj, izvajanje in izvrševanje mednarodnih trgovinskih pravil. Tesno sodelovanje s podobno mislečimi partnerji, zlasti Združenimi državami Amerike, je bistveno za ohranitev in okrepitev tega sistema, zaščito predvidljivega in na pravilih temelječega svetovnega trgovinskega okolja, pospešitev potrebne reforme STO in vzpostavitev dobro delujočega mehanizma za reševanje sporov.



Sprememba		5
Predlog uredbe
Uvodna izjava 1 e (novo)
	

	Besedilo, ki ga predlaga Komisija
	Sprememba

	
	(1e)	Trgovinske napetosti sicer še niso povsem odpravljene, vendar se zdaj obvladujejo v novo vzpostavljenem okviru dialoga in usklajevanja. Unija ostaja zavezana prizadevanjem, da se bodo poglobljeni trgovinski in naložbeni odnosi med Unijo in Združenimi državami dolgoročno razvijali v skladu z načeli proste in pravične trgovine med pogodbenicama ter v skladu s trgovinskim sistemom, ki temelji na pravilih STO, ne da bi se s tem spodkopavali drugi ukrepi trgovinske politike, tudi na področju trgovinske zaščite. Cilj teh prizadevanj je zajeti dodatne sektorje strateškega pomena za Unijo in skleniti sporazum, ki bo temeljil na večstranskem okviru in bo skladen s trgovinskim sistemom STO, ki temelji na pravilih.



Sprememba		6
Predlog uredbe
Uvodna izjava 1 f (novo)
	

	Besedilo, ki ga predlaga Komisija
	Sprememba

	
	(1f)	Spričo vojne agresije Rusije proti Ukrajini in drugih konfliktov v sosedstvu Unije, ki ogrožajo varnost Unije in njenih državljanov, je nujno, da Unija ohrani in dodatno okrepi svoje partnerstvo s ključno zaveznico v času, ko so taki odnosi ključnega pomena. V teh izjemnih okoliščinah mora Unija sprejeti izredne in začasne ukrepe, ki so ustrezno utemeljeni v skladu s členom XXI GATT (Varnostne izjeme). Vendar taki enostranski ukrepi ne bi smeli predstavljati precedensa in bi morali ostati strogo izjemni, sorazmerni in časovno omejeni, iz česar bi moralo biti jasno, da gre za posebne ukrepe, utemeljene z varnostnimi razlogi.



Sprememba		7
Predlog uredbe
Uvodna izjava 3
	

	Besedilo, ki ga predlaga Komisija
	Sprememba

	(3)	Unija in Združene države želijo, da bi bila ta skupna izjava prvi korak v procesu, ki ga je mogoče sčasoma še razširiti, da bi zajemal dodatna področja in še naprej izboljševal dostop do trga ter okrepil trgovinske in naložbene odnose.
	(3)	Unija in Združene države želijo, da bi bila ta skupna izjava prvi korak v procesu, ki ga je mogoče sčasoma še razširiti, da bi zajemal dodatna področja in še naprej izboljševal dostop do trga ter okrepil trgovinske in naložbene odnose. Unija ostaja zavezana nadaljevanju pogajanj z Združenimi državami, da bi dosegli vzajemno koristen sporazum za druge pomembne sektorje njenega gospodarstva, kot so agroživilski proizvodi in industrijsko blago, v obdobju popolne ali delne opustitve tarifnih preferencialov ali tarifnih kvot, dodeljenih Združenim državam.



Sprememba		8
Predlog uredbe
Uvodna izjava 5 a (novo)
	

	Besedilo, ki ga predlaga Komisija
	Sprememba

	
	(5a)	Sprejetje te uredbe ne bi smelo posegati v pravico Unije, da se v primeru, ko Združene države sprejmejo neupravičene ukrepe, odzove s protiukrepi.



Sprememba		9
Predlog uredbe
Uvodna izjava 6
	

	Besedilo, ki ga predlaga Komisija
	Sprememba

	(6)	Prilagojene carine in tarifne kvote bi se morale uporabljati, vse dokler Združene države dejansko izvajajo skupno izjavo.
	(6)	Ker je glavni cilj skupne izjave vzpostaviti jasen okvir za čezatlantsko trgovino, ki izvoznikom Unije prinaša prepotrebno stabilnost in predvidljivost, bi morali vsi ukrepi Združenih držav Amerike, ki bi lahko ogrozili to stabilnost in predvidljivost, bodisi z grožnjo, da bodo odstopile od svojih zavez iz skupne izjave, bodisi z odstopanjem od njih, bodisi s kakršnim koli drugim ukrepom, ki je v nasprotju z duhom skupne izjave, ali z vmešavanjem v legitimne suverene odločitve Unije ali države članice, privesti do opustitve zavez Unije iz skupne izjave. Zato bi se morale prilagojene carine in tarifne kvote uporabljati zgolj in samo, dokler Združene države dejansko izvajajo skupno izjavo.  Vsaka nova tarifa, ki je posledica morebitne tekoče ali prihodnje preiskave na podlagi oddelka 232 ameriškega zakona o širitvi trgovine ali temelji na drugi podobni pravni podlagi in začne veljati po podpisu skupne izjave ter presega vseobsegajoči 15-odstotni tarifni plafon, bi ogrozila duh skupne izjave in cilj stabilnosti ter bi se zato štela za kršitev skupne izjave in bi morala privesti do opustitve uporabe te uredbe. 



Sprememba		10
Predlog uredbe
Uvodna izjava 6 a (novo)
	

	Besedilo, ki ga predlaga Komisija
	Sprememba

	
	(6a)	Glede na to, da suverena in demokratična pravica Unije do zakonodajnega urejanja ter pravni red Unije ne moreta biti del pogajanj s katero koli tretjo državo, bi bilo treba uporabo člena 1 ali člena 2 te uredbe opustiti v primeru vsakršnega poskusa Združenih držav Amerike, da bi uporabile gospodarsko prisilo v smislu člena 2(1) Uredbe (EU) 2023/2675 Evropskega parlamenta in Sveta1a, na primer z uporabo ali grožnjo uporabe dodatnih tarif ali katerega koli drugega ukrepa, ki vpliva na trgovino ali naložbe, z namenom preprečiti ali doseči, da Unija ali država članica ustavi, spremeni ali sprejme določen akt, in tako posegati v legitimne suverene odločitve Unije ali države članice. Unija bi morala poleg opustitve uporabe člena 1 ali člena 2 te uredbe opredeliti in preučiti te grožnje ali ukrepe Združenih držav v skladu s členoma 4 in 5 Uredbe (EU) 2023/2675 ter se po potrebi odzvati z ukrepi v skladu s členom 8 navedene uredbe.

	
	_____________

	
	1a Uredba (EU) 2023/2675 Evropskega parlamenta in Sveta z dne 22. novembra 2023 o zaščiti Unije in njenih držav članic pred gospodarsko prisilo, ki jo izvajajo tretje države (UL L, 2023/2675, 7.12.2023, ELI: http://data.europa.eu/eli/reg/2023/2675/oj).



Sprememba		11
Predlog uredbe
Uvodna izjava 6 b (novo)
	

	Besedilo, ki ga predlaga Komisija
	Sprememba

	
	(6b)	Ukrepi iz te uredbe bi morali biti pogojeni z nadaljnjo usklajenostjo Združenih držav z varnostnimi interesi Unije. Če bi Združene države ukrepale na način, ki neposredno ogroža bistvene varnostne interese Unije ali njenih držav članic, vključno z njihovo ozemeljsko celovitostjo in gospodarsko razsežnostjo, ter njihovo zunanjo in obrambno politiko, bi morali biti mehanizmi za opustitev iz te uredbe na voljo, da se zagotovi nadaljnja skladnost trgovinske politike Unije z njenimi zunanjepolitičnimi in varnostnimi cilji.



Sprememba		12
Predlog uredbe
Uvodna izjava 6 c (novo)
	

	Besedilo, ki ga predlaga Komisija
	Sprememba

	
	(6c)	Ta uredba Združenim državam dodeljuje obsežne in izredne tarifne preferenciale, s katerimi bi se lahko povečal uvoz blaga, na katerega se nanašajo, to pa bi lahko negativno vplivalo na industrijo Unije. Poleg tega je bila ta uredba sprejeta brez priložene ocene učinka, zato je ob njenem sprejetju težko oceniti njen potencialni gospodarski učinek. Iz tega razloga bi bilo treba uvesti zaščitni mehanizem, katerega cilj bi bil zaščititi industrijo in kmetijski sektor Unije, če bi tarifni preferenciali in tarifne kvote, odobreni s to uredbo, imeli za posledico tako povečan uvoz določenega blaga, da bi povzročili resno škodo industriji Unije oziroma tveganje za to. Če bi se ugotovilo več kot 10-odstotno povečanje obsega uvoza določenega blaga, bi morala Komisija opraviti preiskavo, da bi ugotovila, ali to povečanje povzroča oziroma bi lahko povzročilo resno škodo industriji Unije.



Sprememba		13
Predlog uredbe
Uvodna izjava 6 d (novo)
	

	Besedilo, ki ga predlaga Komisija
	Sprememba

	
	(6d)	Skupna izjava ne predvideva uporabe 15-odstotnega tarifnega plafona za jeklo in aluminij, zato 50-odstotne stopnje dajatve, ki so jih pred tem uvedle Združene države, ostajajo v veljavi. Unija in Združene države Amerike so v skupni izjavi izrazile namero, da bodo preučile možnost sodelovanja pri zaščiti svojih domačih trgov zaradi presežne zmogljivosti na trgu jekla in aluminija, hkrati pa zagotovile varne dobavne verige med njimi, tudi z rešitvami glede tarifnih kvot.



Sprememba		14
Predlog uredbe
Uvodna izjava 6 e (novo)
	

	Besedilo, ki ga predlaga Komisija
	Sprememba

	
	(6e)	Ministrstvo Združenih držav za trgovino je 19. avgusta 2025 napovedalo, da bo na seznam izdelkov, ki „vsebujejo“ jeklo ali aluminij in za katere veljajo tarife iz oddelka 232 zakona o širitvi trgovine, dodalo 407 kategorij izdelkov. Zato za delež jekla in aluminija v teh izdelkih zdaj velja 50-odstotna dajatev. Zaradi uvedbe teh tarif ter okornih upravnih in carinskih zahtev po podpisu skupne izjave se je povečala stopnja nestabilnosti v trgovini med Unijo in Združenimi državami, kar je povzročilo resne gospodarske posledice za podjetja Unije, ki jih to zadeva, in njihove delavce. Te tarife tudi nesorazmerno vplivajo na mala in srednja podjetja ter industrije nižje v prodajni verigi v Uniji, spodkopavajo njihovo konkurenčnost na trgu Združenih držav ter povzročajo morebitno dolgoročno izgubo tržnega deleža in trajno škodo čezatlantskim industrijskim dobavnim verigam. Unija in Združene države bi morale doseči hiter in vzajemno koristen zaključek tekočih pogajanj, ter pri tem stremeti k rešitvi navedenih tarifnih sporov in ponovni vzpostavitvi stabilnih čezatlantskih trgovinskih odnosov. V zvezi s tem bi se morala opustitev carin na uvoz navedenih izdelkov prenehati uporabljati šest mesecev od datuma začetka uporabe iz člena 6, tretji odstavek, razen če se pred koncem navedenega datuma v sodelovanju z Združenimi državami najdejo trajnostne in vzajemno sprejemljive rešitve za trgovino z jeklom, aluminijem in njunimi izdelki. Poleg tega bi morala biti odprava tarif za izdelke iz jekla v okviru predlaganega instrumenta Unije, ki obravnava s trgovino povezane negativne učinke svetovnih presežnih zmogljivosti na trg jekla v Uniji, skladna z navedenim novim instrumentom. 



Sprememba		15
Predlog uredbe
Uvodna izjava 6 f (novo)
	

	Besedilo, ki ga predlaga Komisija
	Sprememba

	
	(6f)	Skupna izjava ne zajema težkih vozil in njihovih delov. V okviru tekočega izvajanja skupne izjave bi morale Unija in Združene države težka vozila in njihove dele obravnavati enako kot osebne avtomobile in njihove dele in jih vključiti v 15-odstotno pavšalno tarifo, vsi ukrepi v zvezi s tem pa bi morali zagotavljati pravično in sorazmerno obravnave v skladu s cilji skupne izjave.



Sprememba		16
Predlog uredbe
Uvodna izjava 7
	

	Besedilo, ki ga predlaga Komisija
	Sprememba

	(7)	Za zagotovitev enotnih pogojev izvajanja te uredbe bi bilo treba na Komisijo prenesti izvedbena pooblastila za opustitev uporabe te uredbe v posebnih okoliščinah. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta3.
	(7)	Da bi določili datum začetka uporabe tarifnih preferencialov ali tarifnih kvot, dodeljenih Združenim državam s to uredbo, v celoti ali delno opustili tarifne preferenciale ali tarifne kvote in spremenili seznam blaga, za katero so bili tarifni preferenciali odobreni, bi bilo treba na Komisijo prenesti pooblastilo za sprejemanje delegiranih aktov v skladu s členom 290 Pogodbe o delovanju Evropske unije. Zlasti je pomembno, da se Komisija pri svojem pripravljalnem delu ustrezno posvetuje, vključno na ravni strokovnjakov, in da se ta posvetovanja izvedejo v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje3. Za zagotovitev enakopravnega sodelovanja pri pripravi delegiranih aktov Evropski parlament in Svet zlasti prejmeta vse dokumente sočasno s strokovnjaki iz držav članic, njuni strokovnjaki pa se sistematično lahko udeležujejo sestankov strokovnih skupin Komisije, ki zadevajo pripravo delegiranih aktov.

	_________________
	_________________

	3 Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13, ELI:http://data.europa.eu/eli/reg/2011/182/oj).
	3 UL L 123, 12.5.2016, str. 1, ELI: http://data.europa.eu/eli/agree_interinstit/2016/512/oj.

	
	



Sprememba		17
Predlog uredbe
Uvodna izjava 8 a (novo)
	

	Besedilo, ki ga predlaga Komisija
	Sprememba

	
	(8a)	Dostop do trga Unije je in bi moral ostati pogojen s skladnostjo z vsem veljavnim pravom Unije, vključno z mehanizmom EU za ogljično prilagoditev na mejah, direktivo o skrbnem pregledu v podjetjih glede trajnostnosti in pravili o preprečevanju krčenja gozdov, ne glede na to, iz katere jurisdikcije izvirajo proizvodi.



Sprememba		18
Predlog uredbe
Uvodna izjava 8 b (novo)
	

	Besedilo, ki ga predlaga Komisija
	Sprememba

	
	(8b)	Komisija bi morala redno ocenjevati učinke te uredbe na trgovinske tokove, ravni proizvodnje in dinamiko cen, ki izhajajo iz izvajanja členov 1 in 2. Komisija bi morala v tesnem sodelovanju z državami članicami in ustreznimi sektorji industrije Unije zagotavljati sistematično zbiranje podatkov in redno izmenjavo informacij, da se omogoči pravočasno odkrivanje morebitnih izkrivljanj trga ali neravnovesij.



Sprememba		19
Predlog uredbe
Uvodna izjava 8 c (novo)
	

	Besedilo, ki ga predlaga Komisija
	Sprememba

	
	(8c)	Ta uredba pomeni nujen odziv na izjemne in nestabilne razmere ter ima lahko daljnosežne posledice. Njeno uporabo bi bilo zato treba omejiti. Prvo ocenjevalno poročilo o učinku te uredbe na industrijo Unije, pridelovalce morskih in kmetijskih proizvodov ter potrošnike bi bilo treba objaviti do ... [šest mesecev po začetku veljavnosti te uredbe]. Komisija bi morala do ... [šest mesecev pred datumom konca uporabe te uredbe] predložiti dodatno celovito oceno učinka, ki ji po potrebi priloži zakonodajni predlog za podaljšanje veljavnosti te uredbe. V tej oceni učinka bi bilo treba med drugim ugotoviti, ali je uredba povzročila škodo in neravnovesje v posameznih sektorjih, tudi v zvezi s cenami in stabilnostjo trgov, kako so se trgovinski tokovi Unije spremenili zaradi trgovine med Unijo in Združenimi državami ter kakšne so glede na zmanjšanje prihodkov iz naslova tarif takojšnje in predvidene posledice v zvezi s to uredbo za proračun Unije in nacionalne proračune.



Sprememba		20
Predlog uredbe
Uvodna izjava 8 d (novo)
	

	Besedilo, ki ga predlaga Komisija
	Sprememba

	
	(8d)	Evropski parlament in Svet bi bilo treba v celoti, redno in pravočasno obveščati o pomembnih spremembah pri uporabi te uredbe, z njima pa bi se bilo treba med celotnim postopkom ustrezno posvetovati.



Sprememba		21
Predlog uredbe
Uvodna izjava 9 
	

	Besedilo, ki ga predlaga Komisija
	Sprememba

	(9)	Glede na pomen tega, da se preprečijo motnje trgovinskih in naložbenih odnosov med Unijo in Združenimi državami, bi morala ta uredba začeti veljati dan po njeni objavi. 
	(9)	Glede na pomen tega, da se preprečijo motnje trgovinskih in naložbenih odnosov med Unijo in Združenimi državami, bi morala ta uredba začeti veljati dan po njeni objavi. Toda po sodbi vrhovnega sodišča ZDA o uporabi zakona o mednarodnih gospodarskih pooblastilih v primeru izrednih razmer za uvedbo osnovnih tarif za trgovinske partnerje Združenih držav in spremembah tarifnih stopenj za nekatere proizvode Unije, ki presegajo zgornje meje, dogovorjene v skupni izjavi, ter po začetku novih preiskav na podlagi oddelka 301 in tekočih preiskav na podlagi oddelka 232 zakona o širitvi trgovine ter morebitni uporabi katere koli druge pravne podlage, skupaj s stalno trgovinsko negotovostjo, je treba določiti, da se tarifni preferenciali in tarifne kvote, ki jih Unija odobri za izdelke s poreklom iz Združenih držav, ki jih zajema ta uredba, začnejo uporabljati šele od datuma, določenega v delegiranem aktu, ko so izpolnjeni pogoji iz te uredbe.



Sprememba		22
Predlog uredbe
Uvodna izjava 9 a (novo)

	

	Besedilo, ki ga predlaga Komisija
	Sprememba

	
	(9a)	Posledice te uredbe za proračun Unije so bile ocenjene+ na podlagi člena 310(4) Pogodbe o delovanju Evropske unije. Za njeno izvajanje bi bilo treba dodeliti zadostne finančne in človeške vire, pri čemer bi bilo treba upoštevati vpliv tega financiranja na druge programe ali politike Unije in zagotoviti njegovo skladnost z večletnim finančnim okvirom, sistemom virov lastnih sredstev in ustreznim medinstitucionalnim sporazumom ter proračunskimi načeli iz Uredbe (EU, Euratom) 2024/2509 Evropskega parlamenta in Sveta1.

	
	____________________

	
	+ Pro memoria: Proračunska ocena Odbora za proračun Evropskega parlamenta z dne 11. decembra 2025 o predlogu uredbe Evropskega parlamenta in Sveta o prilagoditvi carin za uvoz nekaterega blaga s poreklom iz Združenih držav Amerike in odprtju tarifnih kvot za uvoz nekaterega blaga s poreklom iz Združenih držav Amerike (COM(2025)0471).

	
	1 Uredba (EU, Euratom) 2024/2509 Evropskega parlamenta in Sveta z dne 23. septembra 2024 o finančnih pravilih, ki se uporabljajo za splošni proračun Unije (UL L, 2024/2509, 26.9.2024, ELI: http://data.europa.eu/eli/reg/2024/2509/oj).



Sprememba		23
Predlog uredbe
Člen 1 – naslov
	

	Besedilo, ki ga predlaga Komisija
	Sprememba

	Prilagoditev carin
	Opustitev carin



Sprememba		24
Predlog uredbe
Člen 1 – odstavek 1
	

	Besedilo, ki ga predlaga Komisija
	Sprememba

	1.	Carine skupne carinske tarife, ki se uporabljajo za uvoz blaga, uvrščenega pod oznake kombinirane nomenklature (KN) iz Priloge I in s poreklom iz Združenih držav, v Unijo, znašajo 0 %.
	1.	Carine skupne carinske tarife, ki se uporabljajo za uvoz blaga, uvrščenega pod oznake kombinirane nomenklature (KN) iz Priloge I in s poreklom iz Združenih držav, v Unijo, se opustijo.



Sprememba		25
Predlog uredbe
Člen 1 – odstavek 2 a (novo)
	

	Besedilo, ki ga predlaga Komisija
	Sprememba

	
	2a.	Brez poseganja v člen 4b opustitev carin iz odstavkov 1 in 2 tega člena preneha veljati z datumom konca uporabe te uredbe iz člena 6, drugi odstavek.



Sprememba		26
Predlog uredbe
Člen 3 – naslov
	

	Besedilo, ki ga predlaga Komisija
	Sprememba

	Opustitev
	Opustitev uporabe



Sprememba		27
Predlog uredbe
Člen 3 – odstavek 1 – pododstavek 1 – uvodni del
	

	Besedilo, ki ga predlaga Komisija
	Sprememba

	Komisija lahko sprejme izvedbeni akt o popolni ali delni opustitvi uporabe člena 1 ali člena 2 v naslednjih okoliščinah:
	Na Komisijo se prenese pooblastilo, da v skladu s členom 4d sprejme delegirane akte o spremembi Priloge I, Priloge II ali Priloge III te uredbe, da se v celoti ali delno opusti uporaba člena 1 ali člena 2, in sicer po pregledu na podlagi utemeljenih informacij, zbranih na lastno pobudo ali prejetih od katerega koli zanesljivega vira, vključno z državo članico, Evropskim parlamentom ali proizvajalci Unije, v naslednjih okoliščinah:


Sprememba		28
Predlog uredbe
Člen 3 – odstavek 1 – pododstavek 1 – točka a
	

	Besedilo, ki ga predlaga Komisija
	Sprememba

	(a)	če Združene države ne izvajajo skupne izjave ali kako drugače spodkopavajo njene cilje ali spodkopavajo dostop gospodarskih subjektov Unije do trga Združenih držav ali kako drugače motijo trgovinske in naložbene odnose med Unijo in Združenimi državami;
	(a)	če Združene države ne izvajajo skupne izjave ali kako drugače spodkopavajo cilje izboljšanja trgovinskih in naložbenih odnosov med Unijo in Združenimi državami ter cilje skupne izjave o spodbujanju vzajemne, pravične in uravnotežene trgovine ali spodkopavajo dostop gospodarskih subjektov Unije do trga Združenih držav, diskriminirajo ali se usmerjajo zoper gospodarske subjekte iz Unije, ki želijo poslovati v Združenih državah ali tam že poslujejo, ali kako drugače motijo trgovinske in naložbene odnose med Unijo in Združenimi državami;



Sprememba		29
Predlog uredbe
Člen 3 – odstavek 1 – pododstavek 1 – točka a a (novo)
	

	Besedilo, ki ga predlaga Komisija
	Sprememba

	
	(aa)	če Združene države uvedejo dodatne tarife na blago, uvoženo iz Unije, ki presegajo 15-odstotni tarifni plafon, ali na kakršen koli drug način zvišajo ali uvedejo nove carine ali druge dajatve, davke ali pristojbine za blago iz Unije, medtem ko se pogoji iz skupne izjave še naprej uporabljajo, ali spremenijo klasifikacijo izdelkov, to pa ima učinek zvišanja tarifne stopnje;



Sprememba		30
Predlog uredbe
Člen 3 – odstavek 1 – pododstavek 1 – točka b
	

	Besedilo, ki ga predlaga Komisija
	Sprememba

	(b)	če obstaja dovolj znakov, da bodo Združene države v prihodnosti ravnale tako, kot je navedeno v točki (a);
	(b)	če obstaja dovolj znakov, da bodo Združene države v prihodnosti ravnale tako, kot je navedeno v točki (a) ali točki (aa);



Sprememba		31
Predlog uredbe
Člen 3 – odstavek 1 – pododstavek 1 – točka c
	

	Besedilo, ki ga predlaga Komisija
	Sprememba

	(c)	kadar prilagoditev carin iz člena 1 ali odprtje tarifnih kvot iz člena 2 povzroči uvoz blaga s poreklom iz Združenih držav v tako povečanih količinah, v absolutnem smislu ali glede na domačo proizvodnjo, in pod takimi pogoji, da ta uvoz povzroči ali grozi, da bo povzročil resno škodo domači industriji Unije;
	črtano



Sprememba		32
Predlog uredbe
Člen 3 – odstavek 1 – pododstavek 1 – točka d
	

	Besedilo, ki ga predlaga Komisija
	Sprememba

	(d)	če se spremenijo objektivne okoliščine, kot so obstajale v času objave skupne izjave.
	(d)	če se spremenijo objektivne okoliščine, kot so obstajale v času objave skupne izjave, zlasti glede resnih kršitev človekovih pravic, temeljnih načel demokracije in pravne države ter groženj bistvenim varnostnim interesom Unije ali njenih držav članic, vključno z njihovo ozemeljsko celovitostjo in gospodarsko razsežnostjo, ter njihovi zunanji in obrambni politiki.



Sprememba		33
Predlog uredbe
Člen 3 – odstavek 1 – pododstavek 2
	

	Besedilo, ki ga predlaga Komisija
	Sprememba

	Ta izvedbeni akt se sprejme v skladu s postopkom pregleda iz člena 4(2).
	Kadar Komisija delno opusti uporabo člena 1 ali člena 2, spremeni prilogo I, prilogo II ali prilogo III, tako, da zmanjša obseg zajetega blaga. s spremembo veljavnih tarifnih stopenj, tarifnih kvot ali obsega zajetega blaga.



Sprememba		34
Predlog uredbe
Člen 3 – odstavek 1 a (novo)
	

	Besedilo, ki ga predlaga Komisija
	Sprememba

	
	1a.	Kadar Združene države uporabljajo ali grozijo z uporabo dodatnih tarif ali drugih ukrepov, ki vplivajo na trgovino ali naložbe, da bi preprečile ali dosegle prenehanje, spremembo ali sprejetje določenega akta s strani Unije ali države članice, s čimer bi posegle v legitimne suverene odločitve Unije ali države članice, Komisija brez poseganja v Uredbo (EU) 2023/2675 Evropskega parlamenta in Sveta, kjer je to primerno, opravi pregled na podlagi utemeljenih informacij, zbranih na lastno pobudo ali prejetih od katerega koli zanesljivega vira, vključno z državo članico, Evropskim parlamentom ali proizvajalci Unije. Če pregled privede to takšne zaključka, je Komisija pooblaščena, da v skladu s členom 4d sprejme delegirane akte za spremembo prilog I, II ali III te uredbe, da bi v celoti ali delno prekinila uporabo člena 1 ali člena 2 te uredbe.



Sprememba		35
Predlog uredbe
Člen 3 – odstavek 1 b (novo)
	

	Besedilo, ki ga predlaga Komisija
	Sprememba

	
	1b.	Kadar je, v primeru nenadne spremembe okoliščin v zvezi s tistimi, ki obstajajo v času objave skupne izjave, ki resno vplivajo na bistvene varnostne interese Unije ali njenih držav članic, vključno z njihovo ozemeljski celovitostjo in gospodarsko razsežnostjo, to potrebno iz izredno nujnih razlogov, se za delegirane akte, sprejete na podlagi tega člena, uporabi postopek iz člena 4e.



Sprememba		36
Predlog uredbe
Člen 3 – odstavek 2
	

	Besedilo, ki ga predlaga Komisija
	Sprememba

	2.	Izvedbeni akt iz odstavka 1 se uporablja, dokler obstajajo okoliščine iz odstavka 1.
	2.	Delegirani akti iz odstavkov 1, 1a in 1b tega člena se uporabljajo, dokler obstajajo okoliščine iz odstavkov 1, 1a in 1b tega člena, v nobenem primeru pa ne dlje kot do datuma konca uporabe te uredbe iz drugega odstavka člena 6. Če Komisija ugotovi, da razlogi, ki upravičujejo začasno prekinitev, ne veljajo več, je pooblaščena, da v skladu s členom 4d spremeni prilogo I, prilogo II ali prilogo III te uredbe, da se ponovno uvede uporaba člena 1 ali člena 2, oziroma da v primeru iz odstavka 1, drugi pododstavek, tega člena ponovno uvede izhodiščne veljavne tarifne stopnje, tarifne kvote ali obseg blaga, ki so navedeni v prilogi I, prilogi II oziroma prilogi III.



Sprememba		37
Predlog uredbe
Člen 4
	

	Besedilo, ki ga predlaga Komisija
	Sprememba

	Člen 4
	črtano

	Postopek v odboru
	

	1.	Komisiji pomaga Odbor za trgovinske ovire, ustanovljen s členom 7 Uredbe (EU) št. 2015/1843 Evropskega parlamenta in Sveta5.
	

	2.	Pri sklicevanju na ta odstavek se uporablja člen 5 Uredbe (EU) št. 182/2011.
	

	_________________
	

	5 Uredba (EU) 2015/1843 Evropskega parlamenta in Sveta z dne 6. oktobra 2015 o določitvi postopkov Unije na področju skupne trgovinske politike za zagotovitev izvrševanja pravic Unije po mednarodnih pravilih trgovanja, zlasti tistih, ki so dogovorjena v okviru Svetovne trgovinske organizacije (kodificirano besedilo) (UL L 272, ELI: http://data.europa.eu/eli/reg/2015/1843/oj).
	



Sprememba		38
Predlog uredbe
Člen 4 a (novo)
	

	Besedilo, ki ga predlaga Komisija
	Sprememba

	
	Člen 4a

	
	Zaščitni mehanizem

	
	1.	Komisija redno spremlja učinek te uredbe na trge Unije. Komisija je pooblaščena, da v skladu s členom 4d sprejme delegirane akte o spremembi priloge I, priloge II ali priloge III te uredbe, da se v celoti ali delno začasno prekine uporaba člena 1 ali člena 2, in sicer po pregledu na podlagi utemeljenih informacij, zbranih na lastno pobudo ali prejetih od katerega koli zanesljivega vira, vključno z državo članico, Evropskim parlamentom ali proizvajalci iz Unije, kadar uporaba člena 1 ali člena 2 povzroči uvoz blaga s poreklom iz Združenih držav v tako povečanih količinah, v absolutnem smislu ali glede na domačo proizvodnjo, in pod takimi pogoji, da ta uvoz povzroči ali grozi, da bo povzročil, resno škodo industriji Unije.

	
	2.	Če ni nasprotnih znakov, Komisija, brez poseganja v odstavek 1, praviloma šteje, da je povečanje obsega uvoza blaga, zajetega v prilogi I, prilogi II ali prilogi III, za več kot 10 % na medletni ravni dokaz prima facie o resni škodi ali nevarnosti resne škode za industrijo Unije. Kadar se ugotovi tako povečanje obsega uvoza, Komisija nemudoma začne preiskavo, da bi ugotovila, ali povečanje obsega uvoza povzroča resno škodo industriji Unije ali grozi, da bi lahko povzročilo takšno škodo. Preiskava se konča v treh mesecih od njenega začetka. Kadar se s preiskavo ugotovi, da povečanje obsega uvoza povzroča resno škodo industriji Unije ali grozi, da bi lahko povzročilo takšno škodo, Komisija sprejme delegirani akt v skladu s členom 4d.

	
	3.	Komisija pri sprejemanju delegiranega akta iz odstavkov 1 ali 2:

	
	(a)	kar zadeva blago, zajeto v prilogah I in II: ustrezno spremeni prilogo I ali prilogo II, da se začasno prekinejo tarifni preferenciali iz člena 1 za uvoz zadevnega blaga; ali

	
	(b)	kar zadeva blago, zajeto v prilogi III: ustrezno spremeni prilogo III, da se začasno prekine uporaba tarifne kvote, odprte za zadevno blago.

	
	4.	Delegirani akti iz odstavka 3 tega člena se uporabljajo do datuma konca uporabe te uredbe iz člena 6, drugi odstavek. Če Komisija ugotovi, da ni več razlogov, ki upravičujejo začasno prekinitev, je pooblaščena, da v skladu s členom 4d sprejme delegirane akte za spremembo priloge I, priloge II oziroma priloge III te uredbe, da se ponovno uvede uporaba člena 1 ali člena 2.

	
	5.	Za namene tega člena „industrija Unije“ pomeni vse proizvajalce podobnih ali neposredno konkurenčnih proizvodov v Uniji, ki delujejo na ozemlju Unije, ali proizvajalce Unije, katerih skupna proizvodnja podobnih ali neposredno konkurenčnih proizvodov običajno predstavlja več kot 50 % in v izjemnih okoliščinah najmanj 25 % celotne proizvodnje takih proizvodov. Izraz „proizvajalci Unije“ vključuje proizvajalce industrijskega blaga ter pridelovalce morskih in kmetijskih proizvodov, zajetih v tej uredbi.



Sprememba		39
Predlog uredbe
Člen 4 b (novo)
	

	Besedilo, ki ga predlaga Komisija
	Sprememba

	
	Člen 4b

	
	Posebne določbe v zvezi z jeklom, aluminijem in izdelki iz njih

	
	1.	Za kategorije blaga iz odstavka 2 tega člena se opustitev carin iz člena 1(1) preneha uporabljati šest mesecev od datuma začetka uporabe členov 1, 2, 3, 4a in 4b iz člena 6, tretji odstavek.

	
	2.	Kategorije zadevnega blaga so naslednje:

	
	(a)	blago pod oznako kombinirane nomenklature 72;

	
	(b)	blago pod oznako kombinirane nomenklature 73;

	
	(c)	blago pod oznako kombinirane nomenklature 76.

	
	3.	Če so Združene države pred končnim datumom uporabe iz odstavka 1 tega člena znižale svoje tarife za izdelke s poreklom iz Unije, ki vsebujejo več kot 50 % jekla in aluminija, na največ 15 %, vključno s tarifo ZDA za države z največjimi ugodnostmi (MFN), se na Komisijo prenese pooblastilo, da v skladu s členom 4d sprejme delegirani akt za preložitev končnega datuma uporabe iz odstavka 1 tega člena na datum, ki ni poznejši od končnega datuma uporabe te uredbe iz člena 6, drugi odstavek.

	
	Komisija ne sprejme takšnega delegiranega akta, dokler obstaja katera koli od okoliščin za začasno prekinitev uporabe iz člena 3(1) ali (1a).



Sprememba		40
Predlog uredbe
Člen 4 c (novo)
	

	Besedilo, ki ga predlaga Komisija
	Sprememba

	
	Člen 4c

	
	Določitev datuma začetka uporabe

	
	1.	Komisija v skladu s členom 4d sprejme delegirani akt o spremembi člena 6, tretji odstavek, da določi datum, od katerega se uporabljajo členi 1, 2, 3, 4a in 4b. Tak delegirani akt sprejme samo, če so izpolnjeni vsi naslednji pogoji:

	
	(a)	Združene države za blago s poreklom iz Unije uporabljajo tarifno stopnjo, ki ni višja od tarifne stopnje ZDA za države z največjimi ugodnostmi ali od tarifne stopnje v višini največ 15 %, vključno s tarifo ZDA za države z največjimi ugodnostmi;

	
	(b)	Združene države uporabljajo samo tarifo ZDA za države z največjimi ugodnostmi za naslednje blago s poreklom iz Unije: nerazpoložljivi naravni viri, vključno s pluto, vsi zrakoplovi in deli zrakoplovov, generična zdravila ter njihove sestavine in predhodne sestavine;

	
	(c)	Združene države uporabljajo tarifno stopnjo največ 15 %, vključno s tarifo ZDA za države z največjimi ugodnostmi, za naslednje blago s poreklom iz Unije: farmacevtski izdelki, polprevodniki, les, avtomobili in avtomobilski deli;

	
	(d)	Združene države uporabljajo tarifno stopnjo največ 15 % za izdelke, ki vsebujejo manj kot 50 % jekla in aluminija;

	
	poleg tega Komisija pri sprejemanju delegiranega akta iz prvega pododstavka oceni, ali so Združene države predložile uradna, jasna in natančna zagotovila, da so pogoji iz točk (a) do (d) navedenega pododstavka izpolnjeni in da bodo ti pogoji izpolnjeni tudi v prihodnosti.

	
	2.	Komisija ne sprejme delegiranega akta v skladu z odstavkom 1, prvi pododstavek, tega člena, dokler obstaja katera koli od okoliščin za začasno prekinitev uporabe te uredbe iz člena 3(1) ali (1a).



Sprememba		41
Predlog uredbe
Člen 4 d (novo)
	

	Besedilo, ki ga predlaga Komisija
	Sprememba

	
	Člen 4d

	
	Izvajanje prenosa pooblastila

	
	1.	Pooblastilo za sprejemanje delegiranih aktov je preneseno na Komisijo pod pogoji, določenimi v tem členu.

	
	2.	Pooblastilo za sprejemanje delegiranih aktov člena 3(1), (1a) in (2), člena 4a, člena 4b in člena 4c se na Komisijo prenese za čas od ... [datum začetka veljavnosti te uredbe] do ... [datum konca uporabe te uredbe iz člena 6, drugi odstavek].

	
	3.	Pooblastilo iz člena 3(1), (1a) in (2), člena 4a, člena 4b in člena 4c lahko kadar koli prekliče Evropski parlament ali Svet. S sklepom o preklicu preneha veljati prenos pooblastila iz navedenega sklepa. Sklep začne učinkovati dan po njegovi objavi v Uradnem listu Evropske unije ali na poznejši dan, ki je določen v navedenem sklepu. Sklep ne vpliva na veljavnost že veljavnih delegiranih aktov.

	
	4.	Komisija se pred sprejetjem delegiranega akta posvetuje s strokovnjaki, ki jih imenujejo države članice, v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje.

	
	5.	Komisija takoj po sprejetju delegiranega akta o njem sočasno uradno obvesti Evropski parlament in Svet.

	
	6.	Delegirani akt, sprejet na podlagi člena 3(1), (1a) in (2), člena 4a, člena 4b in člena 4c, začne veljati le, če niti Evropski parlament niti Svet ne nasprotuje delegiranemu aktu v roku dveh mesecev od uradnega obvestila Evropskemu parlamentu in Svetu o tem aktu ali če pred iztekom tega roka tako Evropski parlament kot Svet obvestita Komisijo, da mu ne bosta nasprotovala. Ta rok se na pobudo Evropskega parlamenta ali Sveta podaljša za dva meseca.



Sprememba		42
Predlog uredbe
Člen 4 e (novo)
	

	Besedilo, ki ga predlaga Komisija
	Sprememba

	
	Člen 4e

	
	Nujni postopek

	
	1.	Delegirani akti, sprejeti na podlagi tega člena, začnejo veljati brez odlašanja in se uporabljajo, dokler se jim ne nasprotuje v skladu z odstavkom 2. V uradnem obvestilu Evropskemu parlamentu in Svetu o delegiranem aktu se navedejo razlogi za uporabo postopka v nujnih primerih.

	
	2.	Evropski parlament ali Svet lahko nasprotuje delegiranemu aktu v skladu s postopkom iz člena 4d(6). V takem primeru Komisija takoj po tem, ko jo Evropski parlament ali Svet uradno obvesti o sklepu o nasprotovanju aktu, ta akt razveljavi.



Sprememba		43
Predlog uredbe
Člen 5 a (novo)
	

	Besedilo, ki ga predlaga Komisija
	Sprememba

	
	Člen 5a

	
	Ocena in poročanje

	
	1.	Komisija do ... [šest mesecev od datuma začetka veljavnosti te uredbe] oceni učinek gospodarskega in varnostnega vpliva te uredbe. V oceni učinka preuči:

	
	(a)	učinek uporabe te uredbe na ves uvoz in izvoz med Unijo in Združenimi državami ter

	
	(b)	spremembe trgovinskih tokov in distribucijske učinke po državah članicah in sektorjih.

	
	2.	Komisija do ... [šest mesecev od datuma začetka veljavnosti te uredbe] predstavi dodatno celovito oceno učinka. V tej oceni učinka med drugim preuči:

	
	(a)	učinek uporabe te uredbe na ves uvoz in izvoz med Unijo in Združenimi državami;

	
	(b)	spremembe trgovinskih tokov in distribucijske učinke po državah članicah in sektorjih;

	
	(c)	morebitne netarifne učinke, ki jih odkrije ter so pomembni za notranji trg in potrošnike;

	
	(d)	vplive na konkurenčnost, proizvajalce iz Unije, vključno s proizvajalci agroživilskih proizvodov iz Unije, ter MSP;

	
	(e)	politične spremembe trgovinskih in naložbenih odnosov med Unijo in Združenimi državami Amerike od začetka veljavnosti te uredbe;

	
	(f)	raven napredka pri pogajanjih med Unijo in Združenimi državami za izpolnitev zavez iz skupne izjave, vključno z izvajanjem teh zavez;

	
	(g)	ali je uredba povzročila škodo in neravnovesja v določenih sektorjih, tudi v zvezi s cenami;

	
	(h)	kako so se spremenili vzorci trgovine Unije v zvezi s trgovino s tretjimi državami zaradi trgovinske politike Združenih držav in dvostranskih sporazumov Združenih držav s tretjimi državami;

	
	(i)	učinek te uredbe na proračun Unije in nacionalne proračune glede na zmanjšanje prihodkov iz naslova tarif ter napovedi v zvezi s tem;

	
	(j)	posledice za varnostne interese in zunanjo politiko Unije, tudi za članstvo v STO;

	
	(k)	stroške regulativnega bremena, ki izhajajo iz skladnosti s tarifami Združenih držav, tudi v zvezi z dajatvami iz oddelka 232.

	
	Komisija da na voljo javnosti podatke in metodologijo, na katerih temeljijo njene ocene učinka.

	
	Kadar je ustrezno, se oceni učinka iz pododstavka 1 priloži zakonodajni predlog za podaljšanje uporabe te uredbe. V tem primeru se v oceni učinka presodijo vsi razlogi za tako podaljšanje, tudi v zvezi z varnostnimi interesi Unije in njenih držav članic.

	
	3.	Pomembno je zagotoviti, da sta Evropski parlament in Svet redno in pravočasno obveščena o relevantnih spremembah pri uporabi te uredbe ter da imata, kadar je primerno, možnosti za izmenjavo mnenj s Komisijo. Glede na prejete informacije lahko Evropski parlament ali Svet, kadar je primerno, povabi Komisijo k izmenjavi mnenj.



Sprememba		44
Predlog uredbe
Člen 6 – naslov
	

	Besedilo, ki ga predlaga Komisija
	Sprememba

	Začetek veljavnosti
	Začetek veljavnosti in uporaba



Sprememba		45
Predlog uredbe
Člen 6 – odstavek 1 a (novo)
	

	Besedilo, ki ga predlaga Komisija
	Sprememba

	
	Uporablja se od ... [datum začetka veljavnosti te uredbe] do 31. marca 2028.



Sprememba		46
Predlog uredbe
Člen 6 – odstavek 1 b (novo)
	

	Besedilo, ki ga predlaga Komisija
	Sprememba

	
	Členi 1, 2, 3, 4a in 4b pa se uporabljajo šele od datuma, določenega v delegiranem aktu, sprejetem v skladu s členom 4c.

